《高阳台 咏水仙》
清代·俞绣孙

衣缕春冰，香含暖玉，珊珊影隔帘栊。漫抚哀弦，芳心原自难同。

凌波步、袜空遗恨，伴梅魂、淡月朦胧。一凭它、秾李夭桃，占尽东风。

娇多不奈春寒重，更温泉浴罢，嫩日微烘。清绝无尘，羞随郑婢泥中。

多情莫解明珠佩，问仙踪、何处相逢。剩当时、谢女前身，幽梦曾通。

作者简介：俞绣孙，字彩裳，德清人。樾女，仁和赣州知府许祐身室。有《慧福楼幸草》。